CELEX: 62021TN0456
Language: et
Date: 2021-08-02 00:00:00
Title: Kohtuasi T-456/21: 2. augustil 2021 esitatud hagi – Bank of America ja Bank of America Corporation versus komisjon

13.9.2021   
            
            
               ET
            
            
               Euroopa Liidu Teataja
            
            
               C 368/37
            
         
      2. augustil 2021 esitatud hagi – Bank of America ja Bank of America Corporation versus komisjon
      (Kohtuasi T-456/21)
      (2021/C 368/53)
      Kohtumenetluse keel: inglise
      
         Pooled
      
      
         Hagejad: Bank of America N.A. (Charlotte, Põhja-Carolina, Ameerika Ühendriigid), Bank of America Corporation (Wilmington, Põhja-Carolina, Ameerika Ühendriigid) (esindajad: barrister D. Bailey, solicitor D. Liddell ja advokaat D. Slater)
      
         Kostja: Euroopa Komisjon
      
         Nõuded
      
      Hagejad paluvad Üldkohtul:
      
                  —
               
               
                  Tühistada komisjoni 20. mai 2021. aasta otsus C(2021) 3489 asjas AT 40324 – Euroopa riigivõlakirjad (edaspidi „otsus“) hagejaid puudutavas osas; ja
               
            
                  —
               
               
                  mõista hagejate kulud, mis on seotud käesoleva menetlusega, välja komisjonilt.
               
            
         Väited ja peamised argumendid
      
      Hagi põhjenduseks esitavad hagejad kolm väidet.
      
                  1.
               
               
                  Esimene väide: komisjoni järeldus, et hagejad osalesid ühes ja vältavas rikkumises, põhineb õigusnormi rikkumisel ja/või ELTL artikli 101 lõike 1 kohaldamisel tehtud hindamisveal. Eelkõige kohaldas komisjon väära kriteeriumi, kui hindas, kas osaleti ühes ja vältavas rikkumises; lisaks või alternatiivselt kohaldas komisjon üht ja vältavat rikkumist puudutavat õigust selle asja asjaoludele valesti.
               
            
                  2.
               
               
                  Teine väide: komisjon eksis, kui leidis olukorras, kus määruse (EÜ) 1/2003 artikli 25 lõike 1 punkti b kohaselt jäi hagejate tegevus väljapoole sanktsiooni määramise aegumistähtaega, et hagejate rikkumise tuvastamiseks oli õigustatud huvi määruse (EÜ) 1/2003 artikli 7 mõttes.
               
            
                  3.
               
               
                  Kolmas väide: komisjon rikkus kaitseõigusi, sest i) hagejatele otsuses ette heidetud asjaolud olid põhimõtteliselt erinevad neist põhiasjaoludest, mis hagejatele vastuväites esitati; ii) komisjon ei selgitanud, miks ta käsitles õigusvastastena kontakte, mida mainiti vaid kaudselt vastuväite lisas 1 ja otsuse lisas 1; iii) hagejad ei saanud võimalust vastata otsuses toodud uutele asjaoludele – millele vastuväites ei olnud viidatud – teatud kontaktide kohta.